**Miljøvennlig oppgradering av klesskapet**

Klær er et miljøproblem. Vi bruker store arealer og ressurser, og store mengder vann og kjemikalier til fremstilling av tekstiler. I tillegg er mange tekstiler laget av plaststoffer og avgir mikroplast i bruk, ved vask og når de slites. Vårt klesforbruk er ikke bærekraftig. Likevel har mange av oss stadig lyst til å fornye garderoben. For å kunne gjøre dette på en mer miljøriktig måte, arrangerer Naturvernforbundet i samarbeid med mange lokale arrangører Den store klesbyttedagen 22. april.

**Gjenbruk for klima og miljø**

Gjenbruk er den mest miljøvennlige måten å fornye garderoben på. Norske klesskap bugner over, og Fretex Oslo mottar daglig 25 tonn klær som folk har ryddet ut av skapene sine. Men fyller vi klesskapene med nye klær fra butikkene er vi like langt, og klimaet og miljøet rammes. Ved å bytte minsker vi behovet for å kjøpe nye klær, og dermed reduserer vi både ressursforbruket og forurensingen kraftig. Faktisk kommer så mye som 8 prosent av de globale klimagassutslippene fra tekstilproduksjon, og det er mer enn alle utslipp fra fly- og båttransport til sammen.

Klesbytting kan bidra til å gi plagget lengre liv. Hvis du ikke vil bruke plagget lenger, kanskje noen andre vil? Om et plagg brukes dobbelt så lenge, halveres miljøfotavtrykket fra produksjonen av plagget. Derfor er det viktig å bruke klærne så lenge som mulig, kjøpe kvalitet når du kjøper nytt, og satse på gjenbruk om det er plagg du ikke bruker.

**Miljøvennlig fornying av klesskapet**

Klesbyttedagen er en anledning for deg som vil fornye klesskapet på en miljøvennlig måte. Dine klær kan samtidig få et nytt liv i en annens klesskap. Naturvernforbundet vil gjøre det lettere å ta miljøvennlige valg i hverdagen, og Klesbyttedagen er noe alle kan være med på.

I 2022 ble det arrangert 230 klesbyttefester fordelt over hele landet, og over 96 000 plagg byttet hender i løpet av dagen. Hvis vi legger til grunn at alle hadde kjøpt nye plagg i stedet for å bytte, bidro klesbyttedagen i fjor til å spare over 62 tonn kjemikalier, 576 tonn CO2 og over 121 millioner liter vann. Vi i [sett inn stedsnavn] er med på å bremse overforbruket, og arrangerer klesbyttedag i [sett inn sted og dato]. Ta med deg maks sju plagg, og gjør en forskjell for miljøet!